Birthe Skaarup (DF), 2003-12-11:
Har danskerne et for afslappet forhold til alkohol?
Når vi ser på rapporter og statistikker over forbruget de senere år, kan svaret kun være ja.
Vores alkoholforbrug ligger over gennemsnittet i de øvrige EU-lande, men forbruget er skævt fordelt, fordi 10-15 pct. drikker halvdelen af den samlede mængde alkohol, og det værste er, at børnene og de unge har det højeste alkoholforbrug i Europa, og ydermere drikker de i en meget tidlig alder.
Der er nogle, der har været inde på, at der kan spores en tendens hen imod et fald, og det kan da godt være, at der er et lille fald.
Lad os tage det som et positivt tegn.
En landsdækkende undersøgelse fra Statens Institut for Folkesundhed skal kortlægge, hvor meget børn i 7., 8. og 9. klasse drikker.
Det er en undersøgelse, som skal løbe over flere år, og som skal give en pejling af, hvad konsekvenserne
af alkoholforbruget er
Det er efter Dansk Folkepartis mening
Med indtagelse af alkohol er der ofte sammenhæng med brug af tobak og stoffer, og med i kølvandet på alkoholforbruget følger diverse ulykker, som andre også har været inde på.
Det kan være slagsmål og vold, uønskede seksuelle oplevelser, dårlige præstationer i skolen og på de forskellige uddannelsesinstitutioner og en social deroute.
Udviklingen er bekymrende, for oplysningskampagnerne har ikke ført til de ønskede resultater, ligesom nogle forældre ofte står magtesløse.
Naturligvis skal der fokuseres på sundhedstilstanden, for umådeholdent forbrug af alkohol fører tit til en alt for tidlig bortgang blandt de voksne, og vi ved, at alkoholisme fører til mange forskellige sundhedsmæssige skader, leverskade, betændelse i bugspytkirtel og alkoholforgiftning.
Spørgsmålet er så, om det er blevet en kultur blandt de unge, at der skal drikkes flere dage i træk.
Vi hører nogle unge, der starter torsdag, fortsætter fredag og lørdag og så hviler ud om søndagen.
Perioden, de drikker i, bliver længere, og problemet er, at de så fortsætter med den kultur op i voksenlivet.
Forældrene bør efter vores mening fungere som modeller, og de bør sætte nogle grænser for deres børns forbrug af alkohol, såfremt problemerne skal minimeres.
Alkohol bør ikke i den grad præge ungdomslivet.
Men i den politiske debat må det heller ikke overses, at forældrene også står over for enorme kapitalinteresser.
Bryggerier og spiritusproducenter har en interesse i at udvide kundeunderlaget ved at rekruttere nye forbrugere så tidligt som muligt.
Vi har i frisk erindring sodavandsprodukterne tilsat spiritus, der direkte er designet til de unge, billige øl til studerende og et eksempel fra sidste uge, hvor der var en bank, der var på banen med et alkoholtilbud til de unge.
Når vi kigger på den danske lovgivning, så er den mere liberal end andre landes, men vi skal dog senere i dag behandle et lovforslag, der lægger op til en stramning for køb af spiritus af børn under 16 år.
Aldersgrænsen for køb af alkohol i andre lande, bl.a. Spanien, Italien og Portugal, er sat en del højere, selv om de unge dernede ikke drikker så meget alkohol, som de gør her i Danmark.
Spørgsmålet er naturligvis, hvad vi yderligere kan gøre, for det kan blive et meget alvorligt samfundsproblem, hvis de unge ikke i tide får kontrol over deres forbrug af alkohol.
Efter vores vurdering er det et voldsomt svigt over for de unge og deres forældre.
Selv om forældrene naturligvis har det store ansvar for at oplyse om alkoholens farlige indvirkning på kroppen og psyken, så er presset stort fra producenternes side.
Filosofien med, at de unge selv må finde ud af tingene, har vist sig ikke at holde stik, og vi har set, at udviklingen er løbet løbsk, og så ved vi jo, at jo tidligere man begynder at drikke, desto større er risikoen for misbrug.
Men der er da gjort nogle ting herhjemme, som jeg også har været inde på.
Vi har den landsdækkende kampagne Uge 40.
Det sender yderligere signaler til befolkningen om det dårlige i at drikke.
Sundhedsstyrelsens kampagne med de ni bud er også et udmærket forsøg på at dæmme op for de unges alkoholkultur.
Som sagt er en målrettet fokusering vigtig, og derfor står vi i Dansk Folkeparti som medforslagsstillere til forslaget til vedtagelse, der indeholder nogle elementer til yderligere stramninger og yderligere styrkelse af en alkoholkultur, der måske ikke kan vise de bedste resultater, men vi håber på, den kommer til det for børn og unge her i landet.